Fender Precision Bass

Fender Precision Bass (často skracovaná na P-Bass) je elektrická basová gitara. Navrhol ju Leo Fender ako prototyp v roku 1950 a do predaja sa dostala v roku 1951.

Precision bola prvou elektrickou basovou gitarou ktorá si získala širokú pozornosť a použitie. Revolučný nástroj toho času, basová gitara Precision Bass mala odvtedy nemerateľný dopad na zvuk populárnej hudby. Telo basovej gitary je veľmi podobné elektrickej gitare Fender Stratocaster.

Pozadie

Hoci model Presision Bass bola prvou masovo vyrábanou a široko používanou basovou gitarou, nebola prvým modelom nástroja, ako sa niekto môže domnievať.

Vo svojom skladovom zložení, má Precision Bass jelšové alebo jaseňové telo s jedným zdvojeným snímačom (nejde o tzv. humbucker, pretože jedna cievka sníma struny EA a druhá DG) a jednodielnym javorovým krkom, poprípade s nalepeným palisandrovým a 20 pražcami. Dodnes, Precision Bass patrí medzi najpredávanejšie elektrické basové gitary všetkých čias.

Standard P-Bass sú povrchovo upravované, maľované a skladané v meste Ensenada v štáte Baja California v Mexiku spolu s ďalšími Standard Series gitarami. Od 5. decembra 2008, sa Štandardné P-Bass vyrábajú so samolepkami CBS, 3-vrstvovými pergamenovými pickguardmi a tónovanými javorovými krkmi s palisandrovým alebo javorovým hmatníkom. Medzi ďalšiu výbavu patrí snímač s rozdelenou cievkou a potlačením šumu a návrat ku ryhovaným chrómovým plochým tlačidlám. Modely vyrábané pred rokom 2003 mali dobové biele ovládacie tlačidlá z modelu Stratocaster a boli vyrábané z topoľa. Tieto modely sú osadzované lacnejšími snímačmi s keramickými magnetmi.

Classic sú vyrábané taktiež v Mexiku, ale používa sa na nich kvalitnejšie drevo, AlNiCo snímače a ich zovňajšok napodobňuje zovňajšok starých nástrojov.

Road worn je v súčasnosti najdrahšia rada vyrábaná v Mexiku a napodobňuje tzv. "jazdené" nástroje pôvodom z 50-tych a 60-tych rokov, čiže vyzerajú akokeby boli už opotrebované, čo zvyšuje výrobné náklady. Vrchná vrstva laku je nitrocelulózová, snímače sú rovnaké ako na modeloch Classic. 

American Standard, American Deluxe s humbuckerom a aktivnym 3-pásmovým ekvalizérom s 18V samostatným napájaným (J-štýl), séria Highway One a American Vintage sú vyrábané v Corone v Kalifornii.

Highway One bola od roku 2006 do roku 2011 ekonomickou verziou basových gitár (výroba 6-strunových modelov pokračuje naďalej)
vyrobených v USA, oproti ostatným sériám mali tenšie telo aj krk (to bolo rozpoznateľné pri pätke krku), boli lakované mäkkým matným akrylovým lakom, neskôr bola vrchná vrstva nahradená nitrocelulózovým lakom. Väčšina gitár Fender sa v súčasnosti lakuje polyuretánom, alebo polyesterom. Na tieto modely boli inštalované špičkové kobylky Bass Badass II. Basové gitary Highway one boli v roku 2011 nahradené modelom Special.
 
American Standard ide o modernú verziu klasických nástrojov, najväčší odklon od tradície je v kobylke, struny na týchto modeloch sú vedené cez telo.

American Deluxe "Jaseň" Precision basové gitary boli ponúkané v rokoch 1995 až 2006, a v súčasnosti sú dostupné od roku 2011; farebná schéma z roku 2004 obsahovala farby Aged Cherry Sunburst, Butterscotch Blonde a Tobacco Sunburst. Od 23. marca 2010, všetky basové gitary American Deluxe Precision Bass majú N3 snímače Jazz Bass so skladanou cievkou na mieste kobylky, 21-pražcový tónovaný javorový krk s palisandrovým alebo javorovým hmatníkom, aktívnym/pasívnym kolískovým spínačom, veľkokapacitnou špičkovou kobylkou.

American Vintage je najvyššia séria basových gitár Fender. Ide o repliky starých nástrojov, ktoré predtým ponúkal iba Custom shop. Sú v ponuke 2 verzie a to '57 a '62, tieto sa líšia v použitých materiáloch. Model '57 má telo z bahenného jaseňa a jednodielny krk z javora, pričom model '62 je vyrobený z americkej jelše s javorovým krkom s palisandrovým hmatníkom. Oba modely sú lakované nitrocelulózovým lakom a oproti moderným verziám majú hrubšie telo a silnejšie krky. 

Klasické kontrabasy začínalo byť veľmi problematické ladiť s ostatnými nástrojmi v hudobnej skupine, boli ťažkopádne a problematické pri prevoze. V čím ďalej väčších hudobných skupinách obsahujúcich aj elektrické gitary boli aj horšie počuteľné. S elektrickými snímačmi, malým telom a opražcovaným krkom basová gitara Precision Bass tieto problémy vyriešila. Názov "Precision" vychádza z použitia pražcov (ako lepší variant ku bezpražcovým kontrabasom); hráči nemali také problémy s ladením, a tak boli viac "precízni".

Zvuk elektrických basových gitár sa od klasických kontrabasov líši: majú ostrejší a konkrétnejší zvuk, s menej perkusívnym úderom a čistejším základným tónom, jeho rola úplne zmenila rytmus a tempo populárnej hudby. Elektrická basová gitara umožňuje dynamickejšie rytmy pri hraní podkresľujúcich harmonických plôch a je dosť podstatná pre vývoj blues a swingu k rhythm and blues a rocku.

Dizajnové úpravy

Pôvodná basová gitara Precision Bass z roku 1951 bola v podstate basový náprotivok ku 6-strunovému Telecasteru a zdieľala niekoľko z jeho dizajnových prvkov. V roku 1954 získala Precision Bass tvarované hrany (tento prvok bol prevzatý z gitary Stratocaster) pre väčší komfort, kým po druhej stránke podporoval existujúci dizajn Telecasteru.

V roku 1957 Precision Bass dostala hlavnú rekonštrukciu; hlava a pickguard boli znovu navrhnuté tak, aby sa viac podobali ultramodernej gitare Stratocaster. Pôvodný single-coil snímač bol nahradený novými split-coil snímačmi so striedavo usporiadanými pólmi, spojenými v jeden snímač; hoci na to Fender nikdy nakládol dôraz, patent na Seth Lover humbucker ešte neprepadol. O dva roky neskôr, jednodielny krk z javora nahradený  javorovým krkom s nalepeným palisandovým hmatníkom, na telo sa miesto bahenného jaseňa začala používať lacnejšie americká jelša (červená jelša), táto kombinácia sa stala  štandardom až do rokov 1966 – 1967, kedy Fender začal ponúkať samostatný laminátový javorový hmatník spolu s javorovým krkom. Ale od roku 1969 sa jednodielny javorový krk stal štandardom na mnohých basových gitarách vyrábaných firmou Fender, s hmatníkom z palisandru ako ďalší možný variant. V 70-tych rokoch Fender čiastočne upustil od jelše a pre transparentnéí povrchové úpravy sa začal používať jaseň, nešlo však o pôvodný bahenný jaseň, ale o lacnejší európsky, ktorý je často podstatne ťažší.

Niektoré basové gitary Precision vyrábané v 70. rokoch boli tiež dostupné s bezpražcovým hmatníkom z palisandru, ebenu alebo častejšie z javoru, ktoré dostali do pozornosti Sting či Tony Franklin. Fender krátky čas ponúkal P-Bass v 90. rokoch ako súčasť prvej generácie American Standard line, spolu s bezpražcovým hmatníkom z palisandru. S American Series Precision Bass (2000 – 2008) spoločne s S-1 prepínacím systémom od roku 2003, umožňujúcim zapojenie snímača split-coil paralelne, čo dodáva basovej gitare praskavý zvuk pripomínajúci zvuk modelu Jazz Bass. Druhá generácia American Series z roku 2008 už od tejto možnosti upustila.

V posledných rokoch boli ponúkané niektoré varianty (občas s 21 alebo 22 pražcovým hmatníkom) alebo špeciálne edície Precision Bass. Fender urobil American Deluxe 5-strunový model so split-coil snímačom pri krku a s humbuckerom pri kobylke (až do roku 2007), ladený ako BEADG, alebo tiež pasívny 5-strunový ladený do EADGC nazývaný Bass V v 60. rokoch. Nepredávali sa však dobre a ich výroba čoskoro skončila, Fender až do 80. rokov iné 5-strunové basové gitary neponúkal.

V rokoch 1980 – 1984, bola Precision Bass upravená s novými snímačmi, aktívnou základnou doskou a masívnym krytom cez kobylku. Special (1980) so snímačom split-coil s bielym krytom, zlatou mechanikou a dvojpásmovým ekvalizérom a možnosťou prepínania medzi aktívnou a pasívnou mechanikou a Elite (1983) s jedným (Elite I) alebo dvomi (Elite II) split-coil humbuckermi a kobylkou Schaller. niektoré modely boli dostupné aj s telom z orechu a namoreným ebenovým hmatníkom. V roku 1984 sa začali vyrábať japonské modely, veľmi podobné ich americkým náprotivkom, okrem zmenšeného tela a javorového krku v tvare C s dvadsiatimi pražcami.

Fender tiež urobil niekoľko 'Deluxe' a 'Special' modelov s aktívnou elektronikou a Jazz Bass snímačom alebo humbuckermi v tvare soapbar pri kobylke popri bežných split-coil snímačoch. Obidva tieto vylepšenia mali rozšíriť zvukové možnosti tejto inak pomerne jednoducho navrhnutej basovej gitary. Niektoré Precisiony s Jazz Bass snímačmi mali obvykle aj tradičné Jazz Bass ovládanie hlasitosti a postranný jack výstup; iné mali ovládanie hlasitosti predného snímača posunuté viac dopredu, pre viac miesta pre jack výstup. Alebo bol použitý trojpolohový prepínač snímačov (použitý napríklad na modeloch Tony Franklin Signature a Fender Precision Bass Plus).

V 90. rokoch boli uvedené modely Precision Plus a Deluxe Plus v rokoch 1989 a 1991, s Lace Sensor snímačmi, s 20-pražcovými krkmi a pasívnou alebo aktívnou elektronikou. Custom Shop 40th Anniversary model z roku 1991 je luxusnejšia verzia modelu Precision Plus Deluxe so zlatou mechanikou a ebenovým hmatníkom. V roku 2008 prišiel Fender s päťstrunovou basovou gitarou Precision Bass ako druhou generáciou modelu American Standard Series.

Signature modely
Medzi známych hudobníkov, ktorí používajú alebo používali signature modely basových gitár Fender Precision patria James Jamerson, Pino Palladino, Steve Harris, Tony Franklin, Duff McKagan, Matt Freeman, Mike Dirnt, Mark Hoppus, Sting, Phil Lynott, Roger Waters a Pete Wentz.

Pozri aj 

Squier ’51
Akustická basová gitara
Basová gitara
Fender Jazz Bass

Referencie

Literatúra
Peter Bertges: The Fender Reference; Bomots, Saarbrücken 2007, ISBN 978-3-939316-38-1
Martin Kelly, Terry Foster, Paul Kelly: Fender: The Golden Age 1946-1970; London & New York: Cassell 2010 ISBN 1-84403-666-9

Iné projekty

Externé odkazy
 Oficiálna webstránka

Zdroj

Basové gitary
Elektrofóny